OpenLLM-France/wikimedia huggingface dataset:
# Matxus Perugorria

Maria Jesus "Matxus" Perugorria Montiel (Bera, Nafarroa Garaia, 1981ko urtarrilaren 12a) biokimikari euskalduna da, Biodonostia Osasun Ikerketa Institutuko Ikerlaria.

## Biografia

Biologia eta biokimika ikasketak egin zituen Iruñean. Doktoretza tesia hepatokartzinomaren inguruan burutu zuen. Doktoretza ondorengoa egitera Ingalaterra iparraldeko Newcastle hirian egin zuen. Ikerbasque beka baten bidez Euskal Herrira itzuli zen eta Biodonostian ari da gaur egun ikerketa lanetan, Gaixotasun hepatiko eta gastrointestinalen arloan. Ramón y Cajal beka bat ere eskuratu du.
Parisko Unibertsitatean eta Vienako Unibertsitatean ere ibilia da ikerketan.
Perugorriak Biodonostia OIIko gibeleko eritasunen taldean dihardu, eritasun hepatiko eta gastrointestinalen atalean. Gibeleko gaixotasun kronikoaren, fibrosiaren eta zirrosi hepatikoaren zabalkundean eta gibeleko tumore primarioen garapenean parte hartzen duten mekanismo molekular eta zelularren ikerketan esperientzia handia eta nazioarteko aitorpena dauka.

## Sariak eta aitorpenak

* Europako Gastroenterologia Elkarteak Rising Star saria eman zion, urtero Europako 6-8 ikerlari kliniko gazte saritzen ditu, eta 2019ko urrian jaso zuen Bartzelonan.
* Ikerlan fundazioak Matxus Perugorria Berako ikerlariaren lana aitortu du.Gibeleko kalte kronikoaren alorrean eta minbizi primarioen garapenean egindako ekarpenagatik saritu dute.
* 2022an Gibelaren Ikerketaren Europako Elkarteak Emerging Leader Award (Etorkizuneko Liderren Saria) eman zion ikerlari beratarrari. Londresen egin zen Gibelaren Nazioarteko Biltzarrean jaso zuen saria. Sari horrek ikerlariek beren karrerako lehen urteetan egindako ikerketa lana aitortzen du.

## Erreferentziak

* ↑ idatzia, Zientzia Kaiera-k; 13Abe2019; Comentarios0. (2019-12-13). «Matxus Perugorria, onkologia-ikertzailea: “Hemen punta-puntako eta ikerketa ona egiten da”» Zientzia Kaiera (Noiz kontsultatua: 2020-03-05).
* ↑ www.noticiasdenavarra.com (Noiz kontsultatua: 2020-03-05).
* 1 2 «Matxus Perugorria ikerlari beratarrak 'Emerging Leader' saria eskuratu du - Bortziriak» Erran.eus (Noiz kontsultatua: 2022-07-13).
* ↑ «Matxus Perugorria beratarrak Europako ikertzaile gazteei zuzendutako sari handia irabazi du - Bortziriak» Erran.eus (Noiz kontsultatua: 2020-03-05).
* ↑ «Matxus Perugorria Berako ikerlariaren lana aitortu du Ikerbasque fundazioak - Bortziriak» Erran.eus (Noiz kontsultatua: 2020-07-24).
* ↑ (Gaztelaniaz) SL, TAI GABE DIGITALA. (2020-07-22). «Ikerbasque reconoce la labor de las investigadoras Helena Matute, Clara Martin y Matxus Perugorria» naiz: (Noiz kontsultatua: 2020-07-24).
* ↑ Press, Europa. (2020-07-22). «Ikerbasque reconoce la labor de las investigadoras Helena Matute, Clara Martín y Matxus Perugorria» www.europapress.es (Noiz kontsultatua: 2020-07-24).

## Kanpo estekak

Matxus Perugorriari #Ikerbasque10urte "Ezagutza da libre egiten gaituena"
* Datuak: Q87128819
# Matão

Matão Brasilgo udalerri bat da, São Pauloko estatuan kokatua. 83.626 biztanle ditu 524,899 km²ko eremuan.

## Ikus, gainera

* São Pauloko estatua

## Kanpo estekak

* Datuak: Q1649629
* Multimedia: Matão / Q1649629
# Matías, juez de línea

Matías, juez de línea (euskaraz: «Matias, marrazaina») 1996ko Santiago Aguilar espainiar zinema zuzendariak zuzendutako umore beltzezko komedia filma bat da. La Cuadrillaren (Santiago Aguilar eta Luis Guridi) filma bat da. Carlos de Gabriel, Ramon Barea, Alicia Sánchez, Francisco Algora, Alex Angulo eta Manuel Manquiña aktoreek antzeztu zuten.

## Argumentua

Oharra: Atal honek istorio osoa edo amaiera argitzen du.
Matias (Carlos de Gabriel), izaera zorrotzeko marrazainak ama hilzorian zuela inoiz gezurrik ez zuela esango zin egin zuen. Espainiako futbol selekzio nazionalak jokatutako partidu batetan zehar bere zinari leial izanik Espainiaren aurkako penaltia adieraziko du. Ondorioz, Espainia Munduko Futbol Txapelketatik kanpo gelditu eta Matias gaixoak espainiar futbolzale fanatiko eta amorratuek jipoitu eta hil ez dezaten ihes egingo du. Hortaz, Galiziako Costa da Morteko bere jaioterria den eta zibilizaziotik erdi galdua dagoen herritxoan babes hartuko du, bertan urte askoz ikusi ez duen eta zurrutero hutsa den bere aita bizi da (Ramón Barea). Lasterrera, isolatua dagoen kostaldeko herritxo hartako herritarrak alkoholdun edarien estraperloan jarduten direla ohartuko da, honek bere izaera zorrotzegiarekin talka egiteaz gain, hainbat arazo sorraraziko dizkio.

## Aktoreak

* Carlos de Gabriel: Matias, marrazaina
* Ramón Barea: aita, "Pellejo"
* Alicia Sánchez: amagina
* Paco Algora: jauntxoa, "Metralla")
* Manuel Manquiña: on Aurelio, apaiza
* Alex Angulo: Eliseo, alkatea
* Sonia Jávaga: Elvirita, alaba
* Antonio Durán "Morris": Lazaro, arotza
* Bruno Pomeroy: Benito, mekanikaria
* Carlos Lucas: Celso, telefonista
* Juan Polanco: Martin, ingeniaria
* Fausto Talón: Fausto, musikaria
* Myriam de Maeztu: Juana, alargun beltza
* Paula Soldevila: Ramona, pilotuetako bat
* Víctor Coyote: Andres
* Popotxo Aiestaran: Federico
* Carlos Bravo: Claudio, alargunetako bat
* Ana Sáez: Maruja
* Xosé Lois González: Cosme, nagusia
* Justa: atsoa
* Juan Carlos Vidal eta Rosana Ramil: haur alkoholizatuak
* Pascual, Manuel eta Antonio: euren buruak antzeztuz
* Lucas Rodríguez: Bermejo, kaporala
* Manuel Millán: Araújo, Zenbakia
* Quico Cadaval: itsaszaina
* Paco Maestre: ukrainar kapitaina
* Beni eta José Antonio: marinelak
* Jesús Alcaide: Aiestaranovich, futbol epailea,
* Javier Jiménez: Belinsky, marrazain mozkortia
* Joshean Mauleón: Ilianov, beste marrazaina
* Santiago Segura eta Angel Plana: poliziak
* José Alias: futbolzaleen burua
* Enrique Villén: Larruskain, erizaina
* Víctor Villate: etorkizuneko aita eta erizaina
* Fernando Vivanco: tabernako zerbitzaria
* José Luis Torrijo: autobus langilea
* Hego Euskadiko Intsumiso Taldea (HEITak)
Cameoak:
* Marta Fernández-Muro: “ama hila”
* Saturnino García: Justino
* Michael Robinson: Michael Robinson

## Kanpo estekak

* Matías, juez de línea filmaren trailer edo iragarkia ikusgai. Youtube.com (Gaztelaniaz)
* Matías, juez de línea filmaren IMDBko fitxa irakurgai (Ingelesez)
* La Cuadrillaren webgunea (Ingelesez)
* Datuak: Q6006548
# Mars 3

Mars 3 espazio zunda (Marsnik 3 ere deitua) Mars 2a bezalako ontzi bat zen, bakoitza orbita modulu eta erantsitako jaitsiera modulu batekin, Marte planetaren esploziorako erabili ziren sobietar zunden Mars programaren barnean garatuak. Mars 3 orbitatzailearen xede nagusia Marteko lurrazalaren eta hodeien irudiak lortzea, tenperatura zehaztea, lurrazalaren topografia, konposaketa kimikoa eta propietate fisikoak aztertzea, atmosferaren propietateak neurtzea eta eguzki haizea eta Marteko eta planetarteko eremu magnetikoak neurtzea zen. Modulu lurreratzaileak igorritako seinaleen Lurreranzko errepikagailu bezala ere arituko zen.
Jeitsiera moduluaren xede zientifiko nagusia Marten lurreratze leun bat egitea, lurrazalaren argazkiak itzultzea eta baldintza meteorologikoen datuak bidaltzea zen, baita atmosferaren konposaketarena eta lurraren propietate mekaniko eta kimikoena ere. Mars 3 Marteren lurrazalean lurreratze leun bat egin zuen lehen zunda izan zen.

## Zundak

Bi moduluen artean, orotara, 4.650 kiloko pisua zuten jaurtiketa unean, erregaia barne. Zundaren altuera 4,1 metrokoa zen eta 5,9 metroko zabalerara iristen zen eguzki panelak zabalik, oinarriaren diametroa bi metrokoa zen bitartean. Masa guztitik, 3440 kilo erregaiz betetako orbitatzaileari zegozkion, eta beste 1210 kiloak hau ere erregaiz beteta zegoen jaitsiera moduluari.
Propultsio sistema zundaren osagai nagusia zen gorputz zilindrikoaren behealdean zegoen. Erregaia eta oxidatzailea sartzeko konpartimendutan banatutako erregai gordailu zilindriko batez osatua zegoen. Motorra euskarri batean jarria zegoen gordailuaren behealdean, eta jaitsiera modulua orbitatzailearen busaren goialdean. Bi eguzki panelak zilindroaren alboetan zabaltzen ziren, eta alboan, erradiadoreen ondoan zegoen 2,5 metroko antena paraboliko batek maiztasun handiko komunikazioetarako balio zuen.
Ontziak telemetria 928,4 MHztan igortzen zuen. Tresnak eta nabigazio sistemak zundaren behealdean zeuden, eta lurreratzailearekin komunikaziorako antena eguzki panelei lotua zegoen. Gainera, ontziak antena parabolikoagandik gertu zeuden potentzia baxuko hiru antena direkzional zeramatzan.

## Kanpo estekak

* Datuak: Q718908
* Multimedia: Mars 3 / Q718908
# Mars Express

Mars Express Europako Espazio Agentziaren Marteren esplorazio misio bat eta lehen planetarteko europar misioa da. "Express" izena ontzia diseinatu eta eraikia izan zen abiaduragatik jasotzen du.
Mars Express bi zatik osatzen dute, Mars Express Orbiter eta Beagle 2, Marteren lurrazalean bertan exobiologia eta geokimika ikertzeko diseinatutako lurreratzailea. Beagle 2ak huts egin zuen Marteren lurrazalean lur hartzen saiatzean, baina orbitatzailea, ordutik ikerketa zientifikoak behar bezala egiten aritu da. Beaglek Marteren iraganean organismoen balizko bizitzari buruzko informazioa emango zuen.
Ontziaren tresnetako batzuk, kamera eta espektrometroren bat 1996ko Marsnik 96 huts egindako errusiar misiotik heredatutakoak dira. Gainontzeko tresnak et Plataforma europar diseinuak dira. Era berean, oinarrizko diseinua Rosetta ontzian oinarrituta dago. Diseinuaren fidagarritasun eta moldakortasuna kontutan hartuta, Venus Express zundarentzat ere erabili zen.

## Kanpo estekak

* Datuak: Q205672
* Multimedia: Mars Express / Q205672
# Mars Hill-Blaine (Maine)

Mars Hill-Blaine Ameriketako Estatu Batuetako erroldak esleitutako leku bat da. Aroostook konderrian dago, Maine estatuan. 1.428 biztanle ditu, 4,9 kilometro koadroko azaleran banatuta.

## Ikus, gainera

* Aroostook konderria

## Kanpo estekak

* Datuak: Q6773128
# Mars Hill (Ipar Carolina)

Mars Hill Ipar Carolinako herri bat da. Madison konderrian kokatua dago. 2010ean 1.869 biztanle zituen, 5,12 kilometro koadrotan banatuta.

## Ikus, gainera

* Madison konderria

## Kanpo estekak

* Datuak: Q2024024
* Multimedia: Mars Hill, North Carolina / Q2024024
# Mars 2020

Mars 2020, euskaraz: «Marte 2020», NASAk Marte planeta arakatzeko antolatutako espazio misio bat da, bai eta izen berdineko espazio zunda ere. 2020ko uztailaren 30eko 11:50etan jaurti zen eta 2021eko otsailaren 18an Jezero kraterran marteratzea espero da.
Berarekin batera Marte arakatzeko erabiliko diren Perseverance ibilgailua eta Ingenuity helikopteroa daramazki.

## Kanpo estekak

* (Ingelesez) Webgune ofiziala
* Datuak: Q1526343
* Multimedia: Mars 2020 / Q1526343
# Mars Exploration Rover

Mars Exploration Rover (MER) misioa, Marte aztertzea helburu duen NASAren misio espaziala da. Misio hau aurrera eramateko, NASAk 2 rover (Spirit eta Opportunity) bidali ditu Martera, lurrazala eta planetaren geologia aztertzeko. Mars Exploration Rover misioa NASAk Marte aztertzeko duen programaren parte da. Programa horrek Martera bi zunda bidaltzea lortu du jadanik, Viking 1976an eta Mars Pathfinder 1997an.
Rover robotak eraikitzea, aireratzea eta Marten lehenengo 90 egunean (misioa iraun behar zuen denboran, alegia) funtzionaraztea 820 milioi dolar kostatu zen (680 milioi euro gutxi gorabehera). Baina robotek lanean jarraitu zuten, eta ondorioz misioaren finantzaketa 2009 arte luzatu zen.
Spirit eta Opportunity rover robotek hainbeste informazio garrantzitsu bildu dutenez, bi asteroide izendatu dira bi robot horien ohorez: 37452 Spirit eta 39382 Opportunity.

## Helburuak

Misioaren helburu nagusia ura duten edo noizbait izan duten arrokak eta lurra bilatu eta analizatzea da. Beste helburu batzuk hauek dira:
* Azaleko egiturak sortu zituzten indarrak zein izan ziren ezagutzea, eta indar horiek aurkitzen badituzte, zergatik amaitu ziren arakatzea.
* Marte hasieran lurra bezalakoa bazen, hau da, epela eta hezea, aztertzea.
* Marteko geologia ahalik eta gehien aztertzea, arroka eta mineralen banaketa eta konposizioa zehaztea.

## Misioan sortutako arazoak

2004ko urtarrilaren 21ean, NASAren Deep Space Network sareak Spirit robotaren seinalea galdu zuen, haien ustez Australiaren gainean zegon ekaitz baten ondorioz. Roverrak daturik gabeko mezu bat bidali zuen 21ean, eta geroago komunikazio saio bat galdu zuen Marteren orbitan zegoen Mars Global Surveyor zundarekin, egun berean. Hurrengo egunean, 22an, JPl-an erantzun labur bat jaso zen, roverrak arazoak zituela adierazten zuena. 23an misioaren taldeak roverrak datu gehiago bidaltzea lortu zuten. Roverrak ez zuen ikerkuntza gehiago egin 10 egunean, robotaren flash memorian arazo bat zegoelako. Hala ere, ingeniariek arazoa konpontzea lortu zuten, roverraren softwarea eguneratuz. Spiritek bere ikerkuntzak osorik jarraitu zituen otsailaren 5ean. Hori izan da misio honek izan duen arazorik larriena.
2006ko martxoaren 13an, Spiriten gurpil batek funtzionatzeari utzi zion. Spirit oraindik lanean ari da, baina hondatutako gurpila herrestan daramala.

## Spirit eta Opportunity roverrak izendatzea

Spirit eta Opportunity roverrak idazlan lehiaketa baten bidez izendatu zituzten. Irabazlea Sufi Collis izan zen, 9 urteko ikaslea. Hona hemen idatzi zuen testua, ingelesez:
| « | I used to live in an orphanage. It was dark and cold and lonely. At night, I looked up at the sparkly sky and felt better. I dreamed I could fly there. In America, I can make all my dreams come true. Thank you for the 'Spirit' and the 'Opportunity. | » |
Hala ere, NASAk bere barne dokumentuetan bi rover horiek MER-A (Spirit) eta MER-B (Opportunity) izendatzen ditu.

## Kanpo estekak

* Misioaren webgunea
* Datuak: Q220827
* Multimedia: Mars Exploration Rovers / Q220827
# Mars (Pennsylvania)

Mars Pennsylvaniako borough bat da. Butler konderrian kokatua dago. 2010ean 1.699 biztanle zituen, 1,22 kilometro koadrotan banatuta.

## Ikus, gainera

* Butler konderria

## Kanpo estekak

* Datuak: Q1185928
* Multimedia: Mars, Pennsylvania / Q1185928
# Mars Attacks!

Mars Attacks! (euskaraz Marteren erasoa!, hitzez hitz Martek erasotzen du!) 1996ko Tim Burton estatubatuar zinema zuzendariaren umore eta zientzia-fikzioko filma da. 1962ko Topps estatubatuar goxoki enpresaren Mars Attacks saileko kromoetan oinarritua. Film horretan aktore eta izar handi ugarik antzeztu zuten, protagonista gisan nahiz paper edo agerpen laburrak eginez, tartean Jack Nicholson (bi pertsonaia antzeztuz), Glenn Close, Annette Bening, Pierce Brosnan, Danny DeVito, Martin Short, Sarah Jessica Parker, Michael J. Fox, Rod Steiger, Tom Jones (bere burua antzeztuz), Lukas Haas, Natalie Portman, Jim Brown, Lisa Marie Smith eta Sylvia Sidney.

## Argumentua

Oharra: Atal honek istorio osoa edo amaiera argitzen du.
B film (1950eko hamarkadako film aski ezagun eta ikusiak) generoaren parodia da. Martetik iritsi berri diren plater hegalari batzuk munduko hainbat herrialdetako hiriburuen gainean hegan dabiltza. Gizateria izuturik eta haien benetako asmoa zein den jakinguraz dago. James Dale (Jack Nicholson) AEBetako presidenteari bere aholkulari zientzialariak martzianoak bake asmotan datizela ziurtatu dio. Halere, militarrek presidenteari martzioanoak berandu izan aurretik akatu ditzan aholkuta diote. Horrela, gizateria martzianoek zer egingo duten zain dago...

## Aktoreak

* Jack Nicholson: James Dale, AEBtako presidentea
** Jack Nicholson: Art Land
* Glenn Close: Marsha Dale, AEBtako Lehen Anderea
* Annette Bening: Barbara Land
* Pierce Brosnan: Donald Kessler
* Martin Short: Jerry Ross
* Sarah Jessica Parker: Natalie Lake
* Danny DeVito: Las Vegasko jokalaria
* Lukas Haas: Richie Norris
* Jim Brown: Byron Williams
* Pam Grier: Louise Williams
* Natalie Portman: Taffy Dale
* Rod Steiger: Decker jenerala
* Michael J. Fox: Jason Stone
* Sylvia Sidney: Florence Norris amona
* Jack Black: Billy-Glen Norris
* Christina Applegate: Sharona
* Tom Jones: Bere burua antzeztuz
* Ray J. Cedric Williams
* Brandon Hammond: Neville Williams
* Joe Don Baker: Norris jauna
* O-Lan Jones: Sue-Ann Norris
* Paul Winfield: Casey jenerala
* Lisa Marie Smith: Marteko neska
* Brian Haley: Mitch
* Jerzy Skolimowski: Zeigler doktorea
* Barbet Schroeder: Maurice
* Frank Welker: Martzianoen ahotsa
* Roger L. Jackson: Zeigler doktorearen itzultzailearen ahotsa

## Kanpo estekak

* Mars Attacks! filmaren IMDBko fitxa irakurgai (Ingelesez)
* Datuak: Q271690
* Multimedia: Mars Attacks! / Q271690
# Maria Jesus Agirre

Maria Jesus Agirre Uribe (Gasteiz, 1945eko ekainaren 8a - ib., 2016ko azaroaren 18a) arabar politikaria izan zen.
Gaztea zenetik gizarte zerbitzuenganako grina agertu zuen. Gizarte Langintza ikasi zuen Bilbon, eta, ikasketak amaituta, Gasteizen hasi zen lanean. Orduan ezagutu zuen Jose Angel Cuerda; Gasteizko alkate ohia abokatua zen, eta Agirrek eskatu zion babesgabetasun egoeran zeuden emakumeei laguntzeko.
Cuerda eta Agirre elkarrekin sartu ziren Gasteizko Udalean, 1979. urtean. Agirrek udalean eman zuen bizitza politiko gehiena; alkateordea izan zen, baita zinegotzia ere.
Udaletik kanpo ere aritu zen politikagintzan: Arabako Gizarte Ongizateko diputatua izan zen 1983tik 1987ra arte; Arabako Biltzar Nagusietako batzarkidea izan zen; eta Espainiako Diputatuen Kongresuan egon zen bi urtez, besteak beste.
Gorka Urtaran, Gasteizko alkatea, Maria Jesus Agirreren semea da.

## Erreferentziak

* ↑ Rejado, Jon. (2016-11-19). «Zendu da Maria Jesus Agirre, Gasteizko alkateorde ohia» Berria CC BY-SA 4.0 lizentziapean.
* Datuak: Q44518822
# Maria Ivogün

Maria Ivogün (Budapest, Hungaria, 1891ko azaroaren 18a - Beatenberg, Suitza, 1987ko urriaren 3a) sopranoa izan zen.

## Bizitza

Jatorriz hungariarra, alemaniar hiritartasuna hartu zuen. Haren ama ere, Ida von Günther, soprano ospetsua izan zen. 1907tik 1913ra bitartean, Vienako akademian ikasi zuen kantua. Bruno Walterrek Pucciniren La Bohème kantatuz ezagutu zuen, eta Municheko Operara eraman zuen, 1913an; zuzendari horrek gertutik jarraitu zuen Ivogünen karrera, eta oso sarritan izan zen bere zuzendari. Mozarten lanetan espezializatu zen, baina bere garaiko musikariak ere interesatu zitzaizkion, eta Richard Straussek bere Ariadne auf Naxos (1916) operako Zerbinetteren papera kantatzeko eskatu zion. Hasiera hartan, Erich Wolfgang Korngolden Der Ring des Polykrates (1916), Hans Pfitznerren Palestrina (1917) eta Walter Braunfelsen Die Vögel (1920) operetan parte hartu zuen, eta ganbera-kantariaren titulu gutiziatua irabazi zuen. Bere izena berehala zabaldu zen mundu osora, eta Chicagoko Operan (1921-1922), Londresko Covent Gardenen (1924), Milaneko Scalan, eta New Yorkeko Metropolitan Operan kantatu zuen. 1925ean, Bruno Walterrek, Berlineko Städtische Operako zuzendari izendatu berri zelarik, Berlinera deitu zuen, eta han egon zen 1932ra arte. Orduan, agindu bat betez, opera betiko utzi zuen, eta, Michael Raucheisen piano-jotzailearekin ezkonduta, liederrren kantari gisa hasi zen. Bera izan zen Richard Straussen Schlechtes Winter lehen aldiz kantatu zuena. Hala ere, irakaskuntzan aritu zen gero eta gehiago: 1948tik 1950ra bitartean, Vienako Musikakademien, eta 1950etik 1958ra bitartean, Berlineko Hochschule für Musiken. Bere ikasleen artean, Elisabeth Schwarzkopf eta Rita Streich abeslari handiak nabarmen daitezke.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q215854
* Multimedia: Maria Ivogün / Q215854
# Maria Isaura Pereira de Queiróz

Maria Isaura Pereira de Queiroz (1918ko abuztuaren 26a - 2018ko abenduaren 29a) brasildar soziologoa izan zen.

## Biografia

Gizarte Zientzietan lizentziatu zen São Pauloko Unibertsitatean (1949), Soziologian, Antropologian eta Politikan lizentziaduna São Pauloko Unibertsitatean (1951) eta Soziologian doktoregoa École pratique des hautes études VI. Atalean (1959).
Bere tesiaren izenburua: La Guerre Sainte au Brésil: le Mouvement Messianique du Contestado, (euskaraz: "Brasilgo Gerra Santua: Contestadoren Mugimendu Mesianikoa") Roger Bastide-ren zuzendaritzapean, 1960an. Bere tesia São Pauloko Unibertsitateak argitaratu zuen: "Le Messianisme au Brésil et dans au Monde" izenburuarekin, 1963an. Bere lanak mundu osoan erreferentziatuak dira.
Bere azken postua Centro de Estudos Rurais e Urbanos-eko irakasle izan zen (euskaraz: Hiri eta Landa Ikasketen Zentroa), eta São Pauloko Unibertsitateko irakasle emeritua izan zen.
Pereira de Queirózek hizkuntza hauek hitz egiten edo ulertzen zituen: gaztelania, frantsesa, ingelesa eta italiera. 2018ko abenduan hil zen 100 urte zituela

## Erreferentziak

* ↑ (Portugesez) «MARIA ISAURA PEREIRA DE QUEIROZ (1918- )» cnpq.br/ (Conselho Nacional de Desenvolvimento Científico e Tecnológico).
* ↑ Maria Isaura Pereira de Quieroz. Sociologies.
* ↑ Maria Isaura Pereira de Quieroz. Sociologies.
* ↑ (Portugesez) «Morre a socióloga Maria Isaura Pereira de Queiroz» revistapesquisa.fapesp.br.

## Kanpo estekak

* (Portugesez) Données personnelles sur Maria Isaura Pereira de Queiroz (buscatextual.cnpq.br)
* (Portugesez) De Pereira de Queiróz Lire en ligne : « Roger Bastide, professor da Universidade de São Paulo », Estudos Avançados, vol.8 no.22, São Paulo Sept./Dec. 1994
* (Frantsesez) Lire en ligne : « Un échange dénié, La traduction d’auteurs brésiliens en Argentine », Actes de la recherche en sciences sociales, no 145 – 2002/5, p. 61 à 70 - Article available in. . (www.cairn.info)
* Datuak: Q2731885
# Maria Iraburu

Maria Iraburu Elizalde (Iruñea, 1964ko abenduaren 1a) nafar biologo, ikerlari eta unibertsitate irakaslea da. Nafarroako Unibertsitateko Biokimika eta Biologia molekularreko irakaslea da, eta errektorea 2022tik.

## Bizitza

Maria Iraburu Elizalde Iruñean jaio zen, 1964ko abenduaren 1ean. 1982-1987 bitartean, Biologia ikasketak egin zituen Nafarroako Unibertsitatean. Bertako Biokimika eta Biologia molekularreko departamenduan 1992an doktore tesia defendatu ostean, 1993-1996 bitartean doktoretza osteko egonaldia egin zuen New Yorkeko Albert Einstein College of Medicine-n (Yeshiva Unibertsitatea).
1996an hasi zen lanean Nafarroako Unibertsitatean. Medikuntza eta Zientzietako fakultateetako irakaslea izateaz gain, 7 ikerketa-proiektutan hartu du parte ikerlari nagusi moduan, eta 8 doktore tesi zuzendu ditu. Irakasleen errektoreorde izendatu zuten 2012an, eta errektore 2021eko abenduan.

## Erreferentziak

* 1 2 3 María Iraburu, nueva rectora de la Universidad de Navarra. Diario de Noticias, 2021eko abenduak 14, noticiasdenavarra.com (Noiz kontsultatua: 2021-12-16).
* ↑ María Iraburu, nueva rectora de la Universidad de Navarra. Radio Pamplona, 2021eko abenduak 14, cadenaser.com (Noiz kontsultatua: 2021-12-16).

## Kanpo estekak

* María Iraburu Elizalde, unav.edu
* Datuak: Q60316037
* Multimedia: Maria Iraburu Elizalde / Q60316037